paragraph_text: Flavije Bazilisk (lat. Flavius Basiliscus Augustus, starogrč. Βασιλίσκος) († 476./77.), uzurpator na bizantskom carskom prijestolju (475. – 476.) i brat Verine, supruge cara Leona I., a najvjerojatnije je potjecao s Balkana. Vjenčao se i imao sina Marka. Bazilisk se za vladavine cara Leona I. odlučio za vojnu službu i 465. je postao konzul. Osim što je ratovao na Balkanu, zapovjedao je i propalom ekspedicijom protiv Vandala 468. godine. Bio je na čelu zavjere protiv glavnog zapovjednika vojske Aspara 471. godine. Kada je nakon smrti cara Leona I. na vlast došao Zenon, počeo je sa svojom sestrom spletkariti protiv novog cara. Verinina je namjera bila da svrgne Zenona i na prijestolje postavi svog brata. Urotnici su uz pomoć Teodorika Strabona, vojvode Ila i njegova nećaka Amatija svrgnuli cara, te na vlast doveli Baziliska, koji je proglašen carem 9. siječnja 475. godine. Zenon je potom pobjegao u Izauriju.